Vladimir Kurasov

**Vladimir Vasilyeviç Kurasov** (; 19 iyul 1897 – 30 noyabr 1973) Ordu generalı, Sovet İttifaqı Qəhrəmanı. İkinci dünya müharibəsi ərzində Kalinin cəbhəsi (digər adı ilə 1-ci Baltik cəbhəsi) komandanı vəzifəsində xidmət etmişdir.

## Erkən yaşları və Birinci Dünya müharibəsi
Kurasov 19 iyul 1897-ci ildə Sankt Peterburq şəhərində anadan olmuş və burada yerləşən 8 illik texniki məktəbi bitirmişdir. 1915-ci ildə rus ordusuna daxil olana qədər bir fabrikdə işləmişdir. 1916-cı ildə Telavi Gizir Məktəbində təhsilini başa vurduqdan sonra cəbhəyə yollanmışdır. Birinci Dünya müharibəsi ərzində Qərb cəbhəsində gizir rütbəsində xidmət etmişdir.

## Vətəndaş müharibəsi və qarşıdurma dövrü
Rusiya vətəndaş müharibəsi ərzində general Nikolay Yudeniçin rəhbərliyi altında olan "Ağ Ordu"ya qarşı Petroqrad şəhərinin müdafiəsini təşkil etmişdir.

1921-ci ildə Hərbi Pedaqoji İnstitutundan məzun olmuş, 1928-ci ildən etibarən Sovet Kommunist Partiyasının üzvü olmuşdur.

1932-ci ildə Mixail Frunze adına Hərbi Akademiyadan məzun olduqdan sonra, Belarus Hərbi Dairəsinin baş qərargahında xidmət etmişdir. 1935-ci ildə 16-cı Atıcı Korpusa komandir təyin olunmuşdur.

1936–1938-ci illərdə General heyəti üçün Hərbi Akademiyada təhsil aldıqdan sonra burada qalmış və taktika üzrə baş təlimçi vəzifəsində xidmət etmişdir.

## Böyük Vətən müharibəsi
Polkovnik Kurasov Böyük Vətən müharibəsinin ilk aylarında General heyətində xidmətini davam etdirirdi. 28 oktyabr 1941-ci ildə general-mayor rütbəsi almışdır. 25 dekabr 1941-ci ildə Şimal-qərb cəbhəsinə aid olan 4-cü Zərbə Ordusuna baş qərargah rəisi təyin olunmuş, 22 yanvar 1942-ci ildə isə Kalinin cəbhəsinə göndərilmişdir. 1942-ci ilin yanvar-fevral aylarında Toropets-Holm hücumu zamanı onun rəhbərliyi altında olan qoşunlar 300 kilometr məsafəni bir aydan da az bir müddət ərzində keçmişdir. 1942-ci ilin martından etibarən Kalinin cəbhəsinin nisbətən sakit sektorunda yerləşən 4-cü Zərbə Ordusunda komandan vəzifəsini icra etmişdir. 21 may 1942-ci ildə general-leytenant rütbəsinə layiq görülmüşdür.

1943-cü ilin aprelindən etibarən Kalinin cəbhəsinin baş qərargah rəisi təyin olunmuş, Smolensk, Nevel və Qorodok istiqamətlərində baş tutan əməliyyatlarda iştirak etmişdir. 1944-cü ildə Baqratiyon əməliyyatı zamanı Kalinin cəbhəsində Vitebsk-Orşa və Polotsk əməliyyatlarında iştirak etmiş, 28 iyun 1944-cü ildə general-polkovnik rütbəsini əldə etmişdir. Elə həmin ildə baş tutan Baltik hücumu ərzində Riqa və Klaypeda istiqamətlərində uğurlu əməliyyatlarda iştirak etmişdir.

1945-ci ilin əvvəllərində Kurasovun rəhbərlik etdiyi qoşunlar Şərqi Prussiya istiqamətində hücum əməliyyatına cəlb olunmuş və Klaypeda şəhərini azad etmişdir. 1945-ci ilin fevralında 1-ci Baltik cəbhəsinin uzunluğunun azalması səbəbindən Baltik cəbhəsi ləğv olunmuş və 3-cü Belarus cəbhəsinə məxsus olan Sambiya qruplaşması yaradılmışdır. Kurasov bu qruplaşmanın baş qərargah rəisi təyin olunmuşdur. 1945-ci ilin aprelində Sambiya əməliyyatında almanların məğlub edilməsi nəticəsində Baltik Flotilliyası ilə Sambiya qruplaşması birləşmiş və Baltik dilinə qoşun çıxarılmışdır.

## Həmçinin bax
* Ordu generalı (SSRİ)
* Sovet İttifaqı Qəhrəmanı
* İkinci dünya müharibəsi

## Xarici keçidlər